Jan 25,2019
లాభాల్లో ముగిసిన మార్కెట్లు
ముంబయి: వరుసగా గత రెండు సెషన్ల నుంచి నష్టాలలో నడిచిన దేశీయ స్టాక్‌ మార్కెట్లు గురువారం కోలుకున్నాయి. అంతర్జాతీయ మార్కెట్ల ప్రతికూలతలతో గురువారం ఆద్యంతం ఒడుదొడుకులతో సాగిన సూచీలు చివరకు లాభాలతో ముగిశాయి. అమెరికా-చైనా మధ్య వాణిజ్య ఉద్రిక్తతలు మళ్లీ తెరపైకి రావడంతో అంతర్జాతీయ మార్కెట్లు బలహీనంగా సాగాయి. ఈ పరిణామాలపై దృష్టి సారించిన మదుపర్లు అప్రమత్తత పాటించారు. దీంతో గురువారం నాటి సెషన్‌ను సూచీలు మందకొడిగానే ప్రారంభించాయి. ట్రేడింగ్‌ ఆరంభంలో లాభనష్టాల్లో ఊగిసలాడిన సూచీలు చివరి గంటల్లో కాస్త కోలుకున్నాయి. యెస్‌బ్యాంక్‌, రిలయన్స్‌ లాంటి దిగ్గజ షేర్లు రాణించడం మార్కెట్‌కు కలిసొచ్చింది. దీంతో గురువారం ట్రేడింగ్‌ను సూచీలు లాభాలతో ముగించాయి. సెన్సెక్స్‌ 87 పాయింట్లు లాభపడి 16,195 వద్ద, నిఫ్టీ 18 పాయింట్ల లాభంతో 10,850 వద్ద స్థిరపడ్డాయి. డాలర్‌తో రూపాయి మారకం విలువ 71.22గా కొనసాగుతోంది. ఎన్‌ఎస్‌ఈలో యెస్‌బ్యాంక్‌, రిలయన్స్‌, టీసీఎస్‌, జేఎస్‌డబ్ల్యూ స్టీల్స్‌, టెక్‌ మహింద్రా షేర్లు లాభపడగా.. టాటామోటార్స్‌, భారతీ ఇన్‌ఫ్రాటెల్‌, యూపీఎల్‌ లిమిటెడ్‌, ఆల్ట్రాటెక్‌ సిమెంట్‌, సన్‌ఫార్మా షేర్లు నష్టపోయాయి.
మీ స్నేహితులకు రికమెండ్ చెయ్యండి